Vasvár Város Képviselő-testülete

**Jegyzőkönyv**

**Vasvár Város Önkormányzata Képviselő-testülete 2018. augusztus 30-án megtartott rendkívüli üléséről**

**Határozatok:**

 **162**. Szociális célú tüzelőanyag vásárlásához kapcsolódó kiegészítő támogatási igény benyújtása

 **163.** Vasvár, Kossuth u.25. szám alatti, 1685. hrsz.-ú ingatlan megvásárlása

 **164.** Vasvár, Petőfi S.u.36. szám alatti ingatlan megvásárlása tárgyában tárgyalások lefolytatásával a polgármester megbízása

 **165.** Vasvár, Szentmihályfalvi u. 28. szám alatti, 1155. hrsz.-ú ingatlan meg nem vásárlása

 **166.** Nagy Gáspár Kulturális Központ alapító okiratának módosítása

 **167.** Vasvár, Szentmihályfalvi u. 6. szám alatti nem lakás célú helyiség (Palazzo Kávézó) bérleti díjának csökkentése

 **168.** Vasvár, Kismákfa u. 26/a. szám alatti, 2513. hrsz.-ú beépítetlen terület megosztása, egy részének értékesítése Horváth Klára részére

 **169.** Víziközmű gördülő fejlesztési terv elfogadása

 **170.** Nagy Gáspár Kulturális Központ Továbbképzési Tervének fenntartói jóváhagyása

 **171.** Nagy Gáspár Kulturális Központ Beiskolázási Tervének fenntartói jóváhagyása

 **172.** Koroknainé Kántor Julianna egyéni vállalkozó által bérelt önkormányzati üzlethelyiség egy részének albérletbe adásához hozzájárulás

 **173.** Pintér György író könyve megjelentetésének 100 eFt-tal való nem támogatása

 **174.** Pintér György író könyve megjelentetésének 45 eFt-tal való támogatása

 **175.** Helyi Építési Szabályzat tervi munkarészeinek változtatására javaslat

Vasvár Város Képviselő-testülete

**Jegyzőkönyv**

**Készült** Vasvár Város Önkormányzata Képviselő-testülete 2018. augusztus 30-án megtartott rendkívüli üléséről.

**Az ülés helye:** Városháza nagyterme

**Jelen voltak:** Tóth Balázs polgármester, Sejber Mihály alpolgármester, Dr. Pataky Pál tanácsnok, Galambos István tanácsnok, Unger József és Gergye Rezső képviselők (6 fő)

Dr. Fabók Tibor képviselő: az ülés kezdetétől a 2. napirendi pont végéig, majd a 6. és a 14. napirendi pontoknál jelen volt. Az ülés többi részén nem volt jelen.

**Tanácskozási joggal jelen voltak:**

 Dr. Ódor Ildikó jegyző,

 Pálláné Dr. Lakics Erika aljegyző,

 Kónya Emília és Varga Zoltán osztályvezetők,

 Rápli Pál tervező,

 Ferencz Marcell kérelmező,

 Simon-Németh Adél a Vasvári Újság felelős szerkesztője

**Tóth Balázs polgármester** köszöntötte a megjelenteket. Megállapította, hogy a képviselő-testület határozatképes, az ülést megnyitotta. Javasolta a meghívóban szereplő napirend kiegészítését a következő témákkal:

* Előterjesztés a vasvári 2513. hrsz.-ú beépítetlen terület megosztására és egy részének értékesítésére

Előadó: TÓTH BALÁZS polgármester

* Előterjesztés a vasvári víziközmű gördülő fejlesztési terv elfogadására

Előadó: TÓTH BALÁZS polgármester

* Előterjesztés a Nagy Gáspár Kulturális Központ Továbbképzési tervének fenntartói jóváhagyására

Előadó: TÓTH BALÁZS polgármester

* Előterjesztés a Nagy Gáspár Kulturális Központ Beiskolázási tervének fenntartói jóváhagyására

Előadó: TÓTH BALÁZS polgármester

* Vas Megye Önkormányzata által adományozható kitüntetések

Előadó: TÓTH BALÁZS polgármester

* Koroknainé Kántor Julianna egyéni vállalkozó kérelme

Előadó: TÓTH BALÁZS polgármester

* Pintér György író kérelme

Előadó: TÓTH BALÁZS polgármester

Képviselő-testület a kiegészített napirenddel 7 igen szavazattal – ellenszavazat és tartózkodás nélkül – egyhangúlag egyetértett, majd az alábbi sorrend szerint jóváhagyta azt:

1./ Előterjesztés a települési önkormányzatok 2018. évi szociális célú tüzelőanyag vásárlás támogatásához kapcsolódó pályázati kiírással kapcsolatosan

Előadó: TÓTH BALÁZS polgármester

2./ Előterjesztés a vasvári 1685 hrsz.-ú ingatlan megvásárlására

Előadó: TÓTH BALÁZS polgármester

3./ Előterjesztés a vasvári 559 hrsz.-ú ingatlan megvásárlására

Előadó: TÓTH BALÁZS polgármester

4./ Előterjesztés a vasvári 1155 hrsz.-ú ingatlan megvásárlására

Előadó: TÓTH BALÁZS polgármester

5./ Előterjesztés a Nagy Gáspár Kulturális Központ alapító okiratának módosításához

Előadó: TÓTH BALÁZS polgármester

6./ Tájékoztató a Vasvár, Szentmihályfalvi u. 6. szám alatti önkormányzati bérleménnyel (Palazzo Kávézó) kapcsolatos tervekről

Előadó: FERENCZ MARCELL bérlő

7./ Előterjesztés a vasvári 2513. hrsz.-ú beépítetlen terület megosztására és egy részének értékesítésére

Előadó: TÓTH BALÁZS polgármester

8./ Előterjesztés a vasvári víziközmű gördülő fejlesztési terv elfogadására

Előadó: TÓTH BALÁZS polgármester

9./ Előterjesztés a Nagy Gáspár Kulturális Központ Továbbképzési tervének fenntartói jóváhagyására

Előadó: TÓTH BALÁZS polgármester

10./ Előterjesztés a Nagy Gáspár Kulturális Központ Beiskolázási tervének fenntartói jóváhagyására

Előadó: TÓTH BALÁZS polgármester

11./ Koroknainé Kántor Julianna egyéni vállalkozó kérelme

Előadó: TÓTH BALÁZS polgármester

12./ Vas Megye Önkormányzata által adományozható kitüntetések

Előadó: TÓTH BALÁZS polgármester

13./ Pintér György író kérelme

Előadó: TÓTH BALÁZS polgármester

14./ Tájékoztató a Helyi Építési Szabályzat változtatásáról

Előadó: RÁPLI PÁL tervező

**1./ Előterjesztés a települési önkormányzatok 2018. évi szociális célú tüzelőanyag vásárlás támogatásához kapcsolódó pályázati kiírással kapcsolatosan**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**162/2018.(VIII.30.) számú képviselő-testületi határozat:**

**Vasvár Város Önkormányzata** Képviselő-testülete, a települési önkormányzatok 2018. évi szociális célú tüzelőanyag vásárlásához kapcsolódó kiegészítő támogatására vonatkozóan, a Belügyminiszter pályázati kiírása alapján, **szociális célú tüzelőanyag vásárlásához kapcsolódó kiegészítő támogatási igényt nyújt be, 300m3 kemény lombos fafajta megvásárlásának támogatására.**

Vasvár Város Önkormányzata Képviselő-testülete **vállalja**, hogy a pályázati kiírás 5. c) pontja alapján, a települési önkormányzatok szociális célú tüzelőanyag vásárláshoz kapcsolódó kiegészítő támogatása mellett**, saját forrásként biztosít, kemény lombos fajtájú tűzifa vásárlásához 1.000Ft/erdeim3 + ÁFA (ez bruttó 1.270 Ft/erdeim3)** **önrészt.** Ez az összeg az igényelt 300 m3 fára jutó 5.334.000  Ft kiegészítő támogatás mellett, 381.000 Ft saját forrást jelent. Ezenkívül Vasvár Város Önkormányzata Képviselő-testülete **vállalja a tűzifa szállításával kapcsolatos költségek megfizetését is**, a szociális célú tüzelőanyagban részesülőktől ellenszolgáltatást nem kér. A szociális rászorultság és a 2018. évi igénylés részletes feltételeit **szabályozza**, legkésőbb a tüzelőanyag megvásárlását követő 10. napon hatályba lépő **rendelettel**.

Vasvár Város Önkormányzata Képviselő-testülete nevében Tóth Balázs polgármester **nyilatkozik**, hogy:

|  |  |
| --- | --- |
| -          a pályázatban szereplő adatok megfelelnek a valóságnak, teljeskörűek, valósak és hitelesek, |  |
| -          köztartozással nem rendelkezik, |  |
| -          a saját forrás rendelkezésre áll, |  |
| -          megfelel az Áht. 50. §-ában meghatározott követelményeknek, |  |
| -          nem áll fenn harmadik személy irányába olyan kötelezettsége, amely a pályázat céljának megvalósulását meghiúsíthatja, |  |
| -          adólevonási joggal a szociális célú tüzelőanyag vásárlással kapcsolatosan nem rendelkezik,- az adatvédelmi szabályoknak megfelelően gyűjtött és kezelt személyes adatokat rögzítettek az ebr42 rendszerben és továbbítottak papír formában. |  |

**Felelős:**Tóth Balázs polgármester

**Határidő:** az igénylés benyújtására 2018. augusztus 31.

**2./ Előterjesztés a vasvári 1685 hrsz.-ú ingatlan megvásárlására**

**Tóth Balázs polgármester** támogatta az ingatlan megvásárlását.

**Dr. Pataky Pál tanácsnok** az ingatlant terhelő haszonélvezeti jog felől érdeklődött.

**Dr. Ódor Ildikó jegyző** közölte, hogy kettő elhunyt személy haszonélvezeti jogáról van szó. A halotti anyakönyvi kivonatok becsatolásával töröltetni lehet az ingatlanról ezt a terhet.

**Tóth Balázs polgármester** több kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**163/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a Vasvár, Kossuth u. 25. szám alatti, a vasvári 1685 hrsz.-ú, 726 m2 területű, az ingatlan-nyilvántartás szerinti lakóház, udvar megjelölésű ingatlant a független ingatlanforgalmi szakértő szakvéleménye alapján 2.500.000.- Ft vételáron megvásárolja, a 2 elhunyt fennálló haszonélvezeti jogának tehermentesítése mellett.

Vasvár Város Önkormányzata Képviselő-testülete felhatalmazza Tóth Balázs polgármestert az adásvételi szerződés megkötésére.

Felelős: Tóth Balázs polgármester

Határidő: 2018. november 1.

**3./ Előterjesztés a vasvári 559 hrsz.-ú ingatlan megvásárlására**

**Tóth Balázs polgármester** elmondta, hogy az ingatlan a temető közelében van, ahol állandó gondot jelent a parkolás. Megvásárlása esetén parkolót lehetne ott kialakítani. Az ingatlant 100 m2 nagyságban E.ON vezetékjog terheli, ami a magasépítési célú hasznosítást korlátozhatja. A családi ház felújításra szorul. Vételárnak maximum 3,5 mFt-ot látott reálisnak. Javasolta a képviselő-testületnek, bízza meg személyét azzal, hogy a hagyatéki eljárás lefolytatása és az értékbecslés elkészítése után tárgyalásokat folytasson az ingatlan megvásárlása tárgyában, majd annak eredményéről a képviselő-testületet tájékoztassa. Kérdés, hozzászólás nem lévén javaslatát szavazásra tette fel.

Képviselő-testület a javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**164/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a Vasvár, Petőfi S. u. 36. szám alatti, vasvári 559 hrsz.-ú, 896 m2 nagyságú, az ingatlan-nyilvántartás szerint kivett lakóház, udvar és gazdasági épület megnevezésű ingatlan tulajdonosainak eladási ajánlatát tudomásul veszi.

Megbízza a Polgármestert, hogy a hagyatéki eljárás lefolytatása és az értékbecslés elkészítése után folytasson tárgyalásokat az ingatlan megvásárlása tárgyában, majd annak eredményéről a képviselő-testületet tájékoztassa.

Felelős: Tóth Balázs polgármester

Határidő: azonnal

**4./ Előterjesztés a vasvári 1155 hrsz.-ú ingatlan megvásárlására**

**Tóth Balázs polgármester** közölte, hogy a megvásárlásra kínált ingatlanban szociális bérlakások kialakításával nem ért egyet. Pályázati pénz nélkül, csak saját forrásból ezt nem látta megvalósíthatónak, ugyanis legalább 15-20 mFt-ot rá kellene fordítani. Szociális bérlakások kialakítására jelenleg nincs pályázat kiírva.

**Unger József képviselő** véleménye szerint meg kellene szüntetni a szociális lakásokat a szomszédban, és mindkét ingatlanban költségalapú lakásokat kellene kialakítani.

**Dr. Pataky Pál tanácsnok** elmondta, járt a Szentmihályfalvi utcai szociális bérlakásokban, melyekre sokat kellene költeni. Leromlott állapotban vannak, nincsenek szigetelve.

**Tóth Balázs polgármester** javasolta a képviselő-testületnek, hogy az ingatlant jelenleg ne vásárolja meg a testület. Javaslatát szavazásra bocsátotta.

Képviselő-testület a javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**165/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a Vasvár, Szentmihályfalvi u. 28. szám alatti, vasvári 1155 hrsz.-ú, 939 m2 nagyságú, az ingatlan-nyilvántartás szerint kivett lakóház, udvar és gazdasági épület megnevezésű ingatlant jelenleg nem kívánja megvásárolni.

Felelős: Tóth Balázs polgármester

Határidő: azonnal

**5./ Előterjesztés a Nagy Gáspár Kulturális Központ alapító okiratának módosításához**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**166/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete „az államháztartásról” szóló 2011. évi CXCV. törvény 8/A. §-ában kapott felhatalmazás alapján a Nagy Gáspár Kulturális Központ **Alapító Okiratot Módosító Okiratát,** valamint a módosításokkal egységes szerkezetbe foglalt **Alapító Okiratát** az előterjesztés 1. és 2. számú mellékletének megfelelő tartalommal elfogadja.

Egyidejűleg a 187/2009.(IX.24.) képviselő-testületi határozattal elfogadott Nagy Gáspár Kulturális Központ Alapító Okiratot Módosító Okiratát, valamint a módosításokkal egységes szerkezetbe foglalt Alapító Okiratot **hatályon kívül helyezi.**

Felelős: TÓTH BALÁZS polgármester

Határidő: azonnal

**6./ Tájékoztató a Vasvár, Szentmihályfalvi u. 6. szám alatti önkormányzati bérleménnyel (Palazzo Kávézó) kapcsolatos tervekről**

**Tóth Balázs polgármester** maximálisan támogatta Ferencz Marcell elképzelését.

**Galambos István** megkérdezte a kérelmezőtől, hogy mennyi időt vesz igénybe a pékműhely elindulása, kialakítása. Mennyi időre kérik a jelképes bérleti díj megállapítását.

**Ferencz Marcell** kérelmező közölte, hogy fél év időtartamra lenne szükségük. 2018. november 1-től 2019. április 30-ig kérik a jelképes bérleti díj megállapítását a Szentmihályfalvi u. 6. szám alatti üzlethelyiségre. A kávézót átviszik a Castello pizzériába.

**Dr. Pataky Pál tanácsnok** jelképes összegnek a jelenlegi bérleti díj (94.545,-Ft/hó+ÁFA) 10 %-át javasolta.

**Tóth Balázs polgármester** több kérdés, hozzászólás nem lévén szavazásra tette fel tanácsnok úr javaslatát, mely szerint a képviselő-testület a Vasvár, Szentmihályfalvi u. 6. szám alatti, üzlet rendeltetésű, összesen 70 m2 alapterületű, nem lakás célú helyiség bérlőjének, a Palazzo GM Kft ügyvezetőjének kérelmét támogatja a tervezett funkcióváltásra figyelemmel, és ennek megvalósulásáig a helyiség jelenlegi bérleti díját 94.545,-Ft/hó+ÁFA összegről 2018. november 1-től 2019. április 30-ig 10 %, azaz 9.455,-Ft/hó+ÁFA bérleti díjban határozza meg.

Képviselő-testület a javaslattal 7 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**167/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a Vasvár, Szentmihályfalvi u. 6. szám alatti, üzlet rendeltetésű, összesen 70 m2 alapterületű, nem lakás célú helyiség bérlőjének, a Palazzo GM Kft ügyvezetőjének kérelmét támogatja a tervezett funkcióváltásra figyelemmel, és ennek megvalósulásáig a helyiség jelenlegi bérleti díját 94.545,-Ft/hó+ÁFA összegről 2018. november 1-től 2019. április 30-ig 10 %, azaz 9.455,-Ft/hó+ÁFA bérleti díjban határozza meg.

Felelős: TÓTH BALÁZS polgármester

Határidő: 2018. november 1.

**7./ Előterjesztés a vasvári 2513. hrsz.-ú beépítetlen terület megosztására és egy részének értékesítésére**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**168/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete Horváth Klára Vasvár, Kismákfa u. 26/a. szám alatti lakos kérelmére hozzájárul ahhoz, hogy a tulajdonát képező vasvári 2511 hrsz.-ú ingatlannal szomszédos önkormányzati tulajdonú, vasvári 2513 hrsz.-ú ingatlant a 2 ingatlan közti egyenes telekhatár rendezése miatt megosszák. A földmérői munkarészek elkészíttetése után az így kialakult telekrészt adásvétellel értékesíti a kérelmező számára, azzal a feltétellel, hogy a telekhatár-rendezés vázrajzi elkészíttetésének 50%-os költségét kifizeti, valamint saját költéségén megrendeli és kifizeti az értékbecslői díjat, valamint a telekrész eladásának adásvételi szerződését elkészítteti, valamint az ügyvédi díjat megfizeti az ingatlan-nyilvántartási átvezetési költséggel együtt.

Felelős: Tóth Balázs polgármester

Határidő: 2018. november 30.

**8./ Előterjesztés a vasvári víziközmű gördülő fejlesztési terv elfogadására**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**169/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete elfogadja a VASIVÍZ Zrt. által tervezett vasvári V023 jelű ívóvízellátási rendszer és S012 jelű szennyvízelvezetési és –tisztítási rendszerek 15 éves gördülő fejlesztési tervek felújítási, pótlási valamint beruházási tervrészeiben foglaltakat. Az elfogadott tervrészek a jegyzőkönyv 1. számú mellékletét képezik.

Vasvár Város Önkormányzata Képviselő-testülete felhatalmazza Tóth Balázs polgármestert, hogy a víziközmű-szolgáltatásról szóló 2011. évi CCIX. törvény alapján készült gördülő fejlesztési tervrészek összeállításával és a Magyar Energetikai és Közmű-szabályozási Hivatalhoz történő benyújtására, valamint a hatósági eljárásban való teljes képviseletre vonatkozó meghatalmazást aláírja a VASIVÍZ Zrt. részére.

**Felelős:** Tóth Balázs polgármester

**Határidő:** 2018. szeptember 15.

**9./ Előterjesztés a Nagy Gáspár Kulturális Központ Továbbképzési tervének fenntartói jóváhagyására**

**Gergye Rezső kulturális központ igazgató** megjegyezte, hogy a továbbképzések anyagi terhet az önkormányzatnak nem fognak jelenteni.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**170/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a kulturális szakemberek továbbképzéséről szóló 32/2017. (XII. 12.) EMMI rendelet értelmében a Nagy Gáspár Kulturális Központ 2018-2022. évekre szóló Továbbképzési tervét a jegyzőkönyv 2. számú mellékletének megfelelő tartalommal jóváhagyja, és a rendelet értelmében megbízza az intézmény igazgatóját a képzések megszervezésével.

Felelős: TÓTH BALÁZS polgármester, a továbbképzések megvalósításáért: GERGYE REZSŐ igazgató

Határidő: folyamatos, beszámolásra: évente január 31-ig

**10./ Előterjesztés a Nagy Gáspár Kulturális Központ Beiskolázási tervének fenntartói jóváhagyására**

**Gergye Rezső kulturális központ igazgató** megjegyezte, hogy a 2018. évi tanfolyamok anyagi terhet az önkormányzatnak nem fognak jelenteni.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**171/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a kulturális szakemberek továbbképzéséről szóló 32/2017. (XII. 12.) EMMI rendelet értelmében a Nagy Gáspár Kulturális Központ 2018. január 01-től 2018. december 31-ig terjedő időszakra szóló Beiskolázási tervét a jegyzőkönyv 3. számú mellékletének megfelelő tartalommal jóváhagyja, és a rendelet értelmében megbízza az intézmény igazgatóját a képzések megszervezésével.

Felelős: TÓTH BALÁZS polgármester

A továbbképzések megvalósításáért: GERGYE REZSŐ igazgató

Határidő: folyamatos, beszámolásra: évente január 31-ig

**11./ Koroknainé Kántor Julianna egyéni vállalkozó kérelme**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**172/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete „A lakások és helyiségek bérletére vonatkozó egyes szabályokról” szóló 7/2012.(IV.01.) önkormányzati rendelet 31. § (1) bekezdése értelmében hozzájárul ahhoz, hogy **KOROKNAINÉ KÁNTOR JULIANNA Egyéni Vállalkozó** (székhelye: Vasvár, Bendefy L.u.36., adószáma: 68762957-1-38, nyilvántartási száma: 52215865), mint Vasvár Város Önkormányzata tulajdonában álló, Vasvár, Szentmihályfalvi u. 6. szám alatt található, 112 m2 alapterületű üzlethelyiség bérlője 2018. szeptember 1-től 2019. április 30-ig albérletbe adhasson a teljes bérleményből 32 m2 nagyságú területet az alábbiak szerint:

1. 10 m2 nagyságú helyiséget Kissné Déri Krisztina (adószáma: 53556866-1-38) fodrász vállalkozónak.
2. 7 m2 nagyságú helyiséget Kántor Kinga (adószáma: 67911646-1-38, nyilvántartási száma: 50938560) kozmetikus vállalkozónak.
3. 5 m2 nagyságú helyiséget Gergelyné Pintér Eszter (adószáma: 68577407-1-38, nyilvántartási száma: 51947200) masszőr vállalkozónak.
4. 3 m2 nagyságú helyiséget Koroknai Roberta Anna (vállalkozói igazolvány kiváltása folyamatban van) pedikűr-maikűr-műkörmös vállalkozónak.

Közösen használt helyiségek: személyzeti öltöző 3 m2, bejárat 2 m2, illemhely 2 m2.

Koroknainé Kántor Julianna bérlő kötelezettséget vállal arra, hogy az albérletbe adott 32 m2 terület után 30 %-kal emelt összegű bérleti díjat fizet az albérletbe adás időtartama alatt, és a megkötött albérleti szerződéseket becsatolja.

Felelős: TÓTH BALÁZS polgármester

Határidő: azonnal

**12./ Vas Megye Önkormányzata által adományozható kitüntetések**

**Tóth Balázs polgármester** elmondta, hogy Vas Megye Önkormányzata október 23. napja, az 1956. évi forradalom és szabadságharc emlékére kitüntető díjakat adományoz, amire Vasvár Város Önkormányzata is javaslatot tehet.

A képviselő-testület tagjai részéről javaslat nem hangzott el, így határozat nem született.

**13./ Pintér György író kérelme**

**Tóth Balázs polgármester** ismertette a gersekaráti író kérelmét. Pintér György könyvének megjelentetési költségeihez kéri a támogatást, 300 eFt-nak a 15 %-át, ami 45.000,-Ft. A maga részéről támogatta a kérelmet.

**Sejber Mihály alpolgármester** magasabb összeggel javasolta támogatni a kérelmet, mivel a négy kisregényből kettő Vasváron, a tatárok által ostromolt, majd a török idők utáni korban fog játszódni. Módosító javaslata 100.000,-Ft volt.

**Tóth Balázs polgármester** több kérdés, hozzászólás nem lévén először szavazásra tette fel Sejber Mihály alpolgármester módosító javaslatát, mely szerint a képviselő-testület 100.000,-Ft támogatást biztosít Pintér György írónak a Hegyháti Krónikák 2. című könyvének megjelentetéséhez.

Képviselő-testület a módosító javaslattal 1 igen szavazattal, 5 ellenszavazattal – tartózkodás nélkül – nem értett egyet, majd meghozta a következő határozatot:

**173/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete nem ért egyet azzal, hogy 2018. évi költségvetése terhére 100.000,-Ft támogatást biztosítson Pintér György 9813 Gersekarát, Honvéd u. 14/A szám alatti lakosnak a Hegyháti Krónikák 2. című könyvének megjelentetéséhez.

Felelős: TÓTH BALÁZS polgármester

Határidő: azonnal

**Tóth Balázs polgármester** ezt követően szavazásra tette fel saját javaslatát, mely szerint a képviselő-testület 45.000,-Ft támogatást biztosít Pintér György írónak a Hegyháti Krónikák 2. című könyvének megjelentetéséhez.

Képviselő-testület a javaslattal 5 igen szavazattal, 1 ellenszavazattal – tartózkodás nélkül – egyetértett, majd meghozta a következő határozatot:

**174/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete 2018. évi költségvetése terhére 45.000,-Ft támogatást biztosít Pintér György 9813 Gersekarát, Honvéd u. 14/A szám alatti lakosnak a Hegyháti Krónikák 2. című könyvének megjelentetéséhez.

A támogatás biztosítására és elszámolására megállapodást kell kötni, melynek aláírására felhatalmazza a polgármestert.

Felelős: TÓTH BALÁZS polgármester

Határidő: azonnal

**14./ Tájékoztató a Helyi Építési Szabályzat változtatásáról**

**Tóth Balázs polgármester** rámutatott: Az önkormányzat a közösségi érdeket nem sértő, a város érdekét szolgáló helyi építési szabályzat változtatásokat próbálja támogatni. Semmelweis utcai családi házas építés kapcsán merült fel, hogy indokolatlan kitenni az utcafrontra az épületet. A jelenlegi szabályozás szerint 70 %-ban ott kell lenni a lakóépületnek.

Javaslat, hogy a fő szabályozás megmaradna, viszont egyes helyeken nem csak a főépület (lakóház, üzlet) lehetne a járda mellett, hanem a garázs is, aminek nem kell közvetlenül kapcsolódnia a fő ingatlanhoz, önállóan is épülhet. Azt is szabályozni kellene, hogy milyen távolságon belül kell elhelyezkednie a főépületnek az ingatlanon. A kialakult állapot legyen a minimum, ahol lehet építkezni, de beljebb is tolhassa a tulajdonos a főépületet.

**Rápli Pál tervező** elmondta, hogy korábban „fésűs” beépítés jellemezte a településeket. Az ingatlanoknak volt virágos előkertje, amit a lakóház, gazdasági épület, a zöldséges kert, majd a szántóföld követett. Ez azért alakult így, mert mindenki ugyanazt az életmódot folytatta. Ma „az én váram, az én házam” korszakot éljük, nem figyelünk a szomszédokra. A rendezési terv használja az építési vonalat, ami utcánként más és más. Van ahol 0 méter, 2 méter, 5 méter. Két választása van a testületnek, vagy az építési vonallal szabályozzák az épület elhelyezését vagy az előkert méretével.

**Galambos István tanácsnok** annak a véleményének adott hangot, hogy a Semmelweis utcai építtetők számára nem lenne egészséges az, hogy a ház ablakai közvetlenül az utcafronton, a járda mellett legyenek. Olyan szabályozás kell, ami kedvező, ami megengedi azt, hogy az épület olyan helyen helyezkedjen el az ingatlanon belül, ami az építtető igényeinek megfelel.

**Dr. Pataky Pál tanácsnok** véleménye szerint engedni kell, hogy minél változatosabb legyen az utcakép. Minimum 5 méter legyen az előkert, ne legyen az ablak rögtön a járdánál.

**Unger József képviselő** rámutatott: Minden utca más és más. Véleménye szerint, ha zöldterület és vízelvezető árok is van az ingatlan előtt, akkor a telekhatáron is lehet a ház.

**Dr. Ódor Ildikó jegyző** személyes tapasztalatai alapján is szükségesnek érezte azt a változtatást, hogy új építkezés esetén ne kelljen az épületet a korábbi épület helyére tenni, továbbá lehetőséget kellene adni arra, hogy egy ingatlanról több kijárat is legyen az úttestre, mivel a jelenlegi építkezéseknél gyakran elől, utcafronton van a garázs, egybeépítve az ingatlannal.

**Tóth Balázs polgármester** közölte, hogy önkormányzati út esetében meg kell engednie az önkormányzatnak, hogy több gépkocsi kijáró is lehessen. Több kérdés, hozzászólás nem lévén az elhangzottakat összefoglalva a következő határozati javaslatot fogalmazta meg:

„Vasvár Város Önkormányzata Képviselő-testülete a napirend kapcsán elhangzott észrevételek, javaslatok alapján a város minden lakóterületére egységesen, - a településközpontra vonatkozóan is - az előkert, több gépkocsi kijáró létesítése és az építménytől elkülönülő garázs építési lehetőségének jövőbeni rendeleti biztosítása céljából felkéri Rápli Pál tervezőt, hogy Vasvár Város Helyi Építési Szabályzatának módosítási munkarészeit az alábbiakban felsoroltak szerint dolgozza át, hogy ezt követően Vasvár Város Helyi Építési Szabályozásáról és Szabályozási Tervéről szóló 12/2005.(X.28.) számú rendeletét (továbbiakban: HÉSZ) a képviselő-testület módosítani tudja.

A változtatási javaslatok a módosítási tervre a következőek:

1./ Javasoljuk törölni a HÉSZ 4. § (4) bekezdését, mely szerint „Az övezeti előírásokban meghatározottak szerinti fő rendeltetés szerinti épületet, amennyiben egy telken belül több épület létesül, akkor közülük legalább egyet az övezetben előírt utca felőli építési vonalon kell elhelyezni.”

Kérjük az erre vonatkozó tervi munkarészek elkészítését.

2./ Javasoljuk, hogy a HÉSZ 15. § (4) bekezdése helyébe a következő rendelkezés lépjen: „(4) Gépjárműveket kizárólag saját telken lehet elhelyezni.”

Kérjük az erre vonatkozó tervi munkarészek elkészítését.

3./ Javasoljuk, hogy a HÉSZ 15. § (5) bekezdése helyébe a következő rendelkezés lépjen: „Az építési övezetben a két utcával is határos telkek kivételével a lakóépület, a környezetre jelentős hatást nem gyakorló kereskedelmi, szolgáltató építmények és az ezeket kiegészítő vagy kiszolgáló funkciójú épület csak a kijelölt építési helyen belül, ennek hiányában az utcavonaltól mért 40 méteres mélységen belül helyezhető el. A kiegészítő vagy kiszolgáló funkciójú épület –a gépkocsi tároló kivételével- csak a fő rendeltetésű épület mögött helyezhető el.”

Kérjük az erre vonatkozó tervi munkarészek elkészítését.

4./ Javasoljuk törölni a HÉSZ 17. § (6), (8), (12), (14), (18), (21), (36) és (40) bekezdéseit.

Kérjük az erre vonatkozó tervi munkarészek elkészítését.

Vasvár Város Önkormányzata Képviselő-testülete a tervi munkarészek elkészítése, véleményezése után dönt a rendeletalkotásról.”

A határozati javaslatot szavazásra tette fel.

Képviselő-testület a határozati javaslattal 7 igen szavazattal - ellenszavazattal és tartózkodás nélkül – egyhangúlag egyetértett, majd meghozta a következő határozatot:

**175/2018.(VIII.30.) számú képviselő-testületi határozat:**

Vasvár Város Önkormányzata Képviselő-testülete a napirend kapcsán elhangzott észrevételek, javaslatok alapján a város minden lakóterületére egységesen, - a településközpontra vonatkozóan is - az előkert, több gépkocsi kijáró létesítése és az építménytől elkülönülő garázs építési lehetőségének jövőbeni rendeleti biztosítása céljából felkéri Rápli Pál tervezőt, hogy Vasvár Város Helyi Építési Szabályzatának módosítási munkarészeit az alábbiakban felsoroltak szerint dolgozza át, hogy ezt követően Vasvár Város Helyi Építési Szabályozásáról és Szabályozási Tervéről szóló 12/2005.(X.28.) számú rendeletét (továbbiakban: HÉSZ) a képviselő-testület módosítani tudja.

A változtatási javaslatok a módosítási tervre a következőek:

1./ Javasoljuk törölni a HÉSZ 4. § (4) bekezdését, mely szerint „Az övezeti előírásokban meghatározottak szerinti fő rendeltetés szerinti épületet, amennyiben egy telken belül több épület létesül, akkor közülük legalább egyet az övezetben előírt utca felőli építési vonalon kell elhelyezni.”

Kérjük az erre vonatkozó tervi munkarészek elkészítését.

2./ Javasoljuk, hogy a HÉSZ 15. § (4) bekezdése helyébe a következő rendelkezés lépjen: „(4) Gépjárműveket kizárólag saját telken lehet elhelyezni.”

Kérjük az erre vonatkozó tervi munkarészek elkészítését.

3./ Javasoljuk, hogy a HÉSZ 15. § (5) bekezdése helyébe a következő rendelkezés lépjen: „Az építési övezetben a két utcával is határos telkek kivételével a lakóépület, a környezetre jelentős hatást nem gyakorló kereskedelmi, szolgáltató építmények és az ezeket kiegészítő vagy kiszolgáló funkciójú épület csak a kijelölt építési helyen belül, ennek hiányában az utcavonaltól mért 40 méteres mélységen belül helyezhető el. A kiegészítő vagy kiszolgáló funkciójú épület –a gépkocsi tároló kivételével- csak a fő rendeltetésű épület mögött helyezhető el.”

Kérjük az erre vonatkozó tervi munkarészek elkészítését.

4./ Javasoljuk törölni a HÉSZ 17. § (6), (8), (12), (14), (18), (21), (36) és (40) bekezdéseit.

Kérjük az erre vonatkozó tervi munkarészek elkészítését.

Vasvár Város Önkormányzata Képviselő-testülete a tervi munkarészek elkészítése, véleményezése után dönt a rendeletalkotásról.

Felelős: munkarészek átdolgozásának megrendelésére: TÓTH BALÁZS polgármester

Határidő: 2018. szeptember 10.

**Tóth Balázs polgármester** több tárgy nem lévén az ülést berekesztette.

K.m.e.

 TÓTH BALÁZS Dr. ÓDOR ILDIKÓ

 polgármester jegyző